Sharul Kamal

**Muhammad Shahrul Amin Kamarozaman** atau lebih dikenali sebagai **Sharul Kamal** (lahir 3 Disember 1996) ialah seorang penyanyi, pelakon, komposer, penulis lirik dan pengacara televisyen lelaki Malaysia. Beliau mula menceburi industri hiburan tanah air selepas menjadi finalis program realiti nyanyian popular Akademi Fantasia musim ke-12 pada tahun 2015. Sharul turut menganggotai kumpulan DUNYA sebagai vokalis yang membuat kemunculan sulung menerusi lagu debut berjudul "Kuala Lumpuh".

## Kehidupan awal
Beliau dilahirkan pada 3 Disember 1996 di Port Dickson, Negeri Sembilan. Beliau merupakan anak kepada pasangan Kamarozaman @ Kamal dan Maznah Baba, serta anak ketiga daripada empat orang adik-beradik lelaki.

Beliau memulakan persekolahan menengah di Sekolah Pondok As-Sofa, Rembau (kini dikenali sebagai Sekolah Tinggi Islam As Sofa), sebelum berpindah ke Sekolah Menengah Kebangsaan Datuk Haji Abdul Samad (SDASA), Port Dickson.

Semasa zaman persekolahan, Sharul aktif menyertai pelbagai kegiatan sukan dan kokurikulum. Beliau pernah dinobatkan sebagai juara pertandingan qasidah dan berzanji peringkat Daerah Rembau ketika berusia antara 12 hingga 14 tahun. Selain itu, beliau turut meraih tempat keempat dalam Pertandingan Tilawah al-Quran peringkat Negeri Sembilan setelah berjaya menghafaz sehingga tiga juzuk al-Quran.  

Sharul turut aktif dalam sukan bola sepak dan pernah menyertai Akademi Bola Sepak Yayasan Negeri Sembilan. Namun begitu, beliau tidak berhasrat untuk meneruskan kerjaya dalam bidang tersebut, sebaliknya menjadikannya sebagai hobi pada waktu lapang. 

Sharul mula menunjukkan minat dalam bidang seni suara sejak berusia 15 tahun, apabila menyertai kumpulan nasyid di sekolahnya. 

Meskipun berasal daripada keluarga berada, beliau pernah mencari pendapatan sendiri dengan bekerja sebagai pemotong daging di sebuah pasar raya di Johor, kerana enggan membebankan kedua-dua orang tuanya.

Beliau pernah melanjutkan pengajian dalam bidang Diploma Pengurusan Kreatif di Universiti Teknologi MARA (UiTM) Puncak Perdana pada tahun 2014, namun menangguhkan pengajiannya selepas terpilih menyertai program ''Akademi Fantasia''. Beliau kemudiannya mengambil keputusan untuk tidak meneruskan pengajian atas sebab-sebab tertentu.

## Akademi Fantasia 2015

Sharul tersenarai sebagai salah seorang daripada 16 calon pelajar yang dipilih untuk bersaing pada konsert penentuan bagi merebut tempat ke dalam ''Akademi Fantasia 2015''. Beliau berjaya diterima masuk bersama 11 saingan lain, sekali gus menjadikannya peserta lelaki termuda dan satu-satunya wakil dari Negeri Sembilan pada musim tersebut. Sharul seterusnya melangkah ke peringkat akhir bersama tiga lagi rakan seperjuangannya, iaitu Sufi, Syamel dan Bila, sebelum dinobatkan sebagai pemenang tempat keempat AF2015.

*Berikut merupakan senarai lagu tugasan yang dipersembahkan oleh Sharul sepanjang konsert mingguan Akademi Fantasia 2015:*

## Kerjaya

**Muzik**

Sharul mula bergiat dalam industri seni sebagai penyanyi ketika berusia 19 tahun, selepas menyertai program realiti terbitan ASTRO, *[[Akademi Fantasia]]* musim ke-12 atau AF2015. Beliau mempertaruhkan single pertama berjudul 'Hanya Kamu' yang turut dipersembahkan pada konsert akhir program tersebut. Single sulungnya itu berjaya mendapat sambutan yang baik daripada peminat sehingga muzik videonya meraih lebih 800 ribu tontonan di saluran YouTube.

Pada tahun 2016, Sharul memperluaskan bakatnya dalam bidang penciptaan dan penulisan lirik lagu menerusi single keduanya berjudul 'Dengar'. Lagu pertama ciptaannya itu telah mula dihasilkan semasa beliau menyertai program *Akademi Fantasia*. Single tersebut turut menjadi lagu runut bunyi dalam telefilem ''Jula Juli Bintang Cinta''.

Setelah hampir dua tahun bernaung di bawah label Astro Talent Management (kini dikenali sebagai Rocketfuel Entertainment), Sharul memaklumkan kontraknya dan beberapa artis lain telah ditamatkan secara mengejut pada April 2017. Selepas beberapa bulan, Sharul bernaung di bawah syarikat terbitan milik penyanyi Aepul Roza, ARE Studios. Beliau melancarkan single ketiganya berjudul 'Racun Rindu'.

Sharul kemudian menyertai syarikat rakaman Rhythm & Rhyme Entertainment (R&R) yang ditubuhkan pasangan penyanyi terkenal, Akim Ahmad dan Stacy. Di bawah label itu, Sharul menghasilkan single keempatnya iaitu 'Cantik' yang turut menjadi lagu runut bunyi drama lakonannya, *[[Senafas Rindu]]*.

Bagaimanapun, selepas hampir empat tahun bergerak sebagai penyanyi, perjalanan karier nyanyiannya dilihat agak perlahan berbanding rakan-rakan seangkatan yang lain.

Namun, nama Sharul mula menjadi perhatian selepas menyertai sebuah rancangan televisyen pertandingan muzik, ''Immortal Songs Malaysia'' pada tahun 2020. Menerusi pertandingan itu, beliau mempersembahkan lagu 'Seruling Anak Gembala' yang telah digubah menjadi versi rock pada minggu penyanyi legenda pop yeh-yeh, Dato' Jeffrydin. Beliau melakar kejutan selepas dinobatkan sebagai pemenang susunan lagu terbaik pada minggu itu sekaligus berjaya menewaskan lima penyanyi lain. Dalam satu kenyataan, Sharul mendedahkan kemenangannya ibarat 'rezeki terpijak' kerana penyertaannya dalam program tersebut hanya secara kebetulan bagi menggantikan penyanyi lain yang menarik diri pada saat akhir. 

Pada tahun 2021, Sharul tampil membuat pembaharuan dalam kerjaya muziknya dengan bergerak bersama kugiran (band) dikenali sebagai DUNYA, dianggotai oleh Sharul selaku vokalis, Odot Qreebo (pemain dram) dan Tuah Johari (pemain bass). Sharul mempertaruhkan single debut bersama DUNYA bertajuk 'Kuala Lumpuh'. Lagu berentak pop rock itu merupakan hasil ciptaan beliau sendiri (menggunakan nama pena Amin), Hang Nadim (Akim Ahmad) dan Bunga Cantik (Stacy), manakala lirik ditulis sepenuhnya oleh Bunga Cantik. Muzik video lagu tersebut berjaya meraih hampir 150 ribu tontonan di saluran YouTube dalam masa tiga minggu.

**Lakonan**

Beliau membuat penampilan sulung sebagai pelakon menerusi telefilem komedi, *Ustaz Baru Nak Start* yang ditayangkan di saluran Astro Ria pada Ogos 2016. Telefilem itu juga menjadi batu loncatan untuk beliau mencipta nama dalam bidang lakonan selepas mula diberikan tawaran sebagai peranan kecil dalam beberapa buah drama dan telefilem. Pada tahun yang sama, Sharul tampil dengan watak antagonis menerusi telefilem keduanya, *Dengan Nama Allah* yang turut menampilkan barisan pelakon hebat seperti Beto Kusyairi, Sherry Ibrahim dan Ika Nabella.

Sharul mula dikenali ramai selepas membawakan watak sebagai Syukri menerusi drama *[[Adam Chempaka]].* Drama yang ditayangkan di Slot Lestary TV3 itu turut dibintangi gandingan serasi, Adam Lee dan Sweet Qismina.

**Pengacaraan**

Di samping karier nyanyian dan lakonan, Sharul turut mengorak langkah dalam bidang pengacaraan apabila diberi peluang mengendalikan sebuah rancangan travelog terbitan Kembara Sufi Production, *Travelog Backpackers* musim pertama. Menerusi program itu, beliau membawa penonton menjelajah tujuh buah negara di Semenanjung Balkan bagi memberikan input menarik sepanjang pengembaraannya. Program yang bersiaran sebanyak 13 episod itu ditayangkan di saluran TV Okey (dahulu dikenali sebagai TVi) bermula 4 April 2019.

Dalam pada itu, nama Sharul mula menjadi sebutan selepas videonya mengalunkan azan dalam sebuah masjid di Mesir semasa penggambaran program *Travelog Backpackers* musim kedua tular di laman sosial sehingga mendapat perhatian media Indonesia.

**Komedi**

Sharul menyertai program realiti komedi terbitan ASTRO, ''Muzikal Lawak Superstar'' musim pertama pada 2019. Beliau bergabung bersama Eyya (Gegar Lawak) dan Pinky (Miss Lawak) menerusi kumpulan SEP, namun tersingkir di minggu kedua.

## Kehidupan peribadi
Dalam satu temu bual bersama Harian Metro pada 2018, Sharul mengakui sebelum ini beliau pernah mengalami kemurungan sehingga berat badannya turun mendadak selepas berasakan dirinya seperti dipinggirkan di dalam industri muzik. Berkat dorongan dan sokongan keluarga, beliau kembali bangkit meneruskan kerjaya nyanyiannya.   

“*Keluarga saya sangat menyokong apa saja saya lakukan. Mereka sanggup membantu jika saya menghadapi masalah kewangan. Mendengar kata-kata selain melihat wajah mereka, terus saya tersedar. Saya fikir bodoh jika cepat mengalah. Tambahan pula saya teringat saat saya bersusah payah menyertai uji bakat AF. Bagaimana bersemangatnya saya mahu menyertai pertandingan nyanyian itu.* *<span>Mulai saat itu, saya terus</span> <span>bangkit dan enggan mempedulikan kata-kata orang. Saya kena keluar dari persembunyian dan tidak musnahkan impian i</span><span>ni</span><span>.</span>*” 

Pada Februari 2020, Sharul dikejarkan ke hospital selepas disyaki mengalami simptom influenza MERS CoV atau COVID-19 ketika baru pulang menjalani penggambaran program *Travelog Backpackers* musim kedua di Mesir dan Arab Saudi. Bagaimanapun, hasil keputusan ujian saringan menunjukkan beliau negatif virus itu.

Pada Jun 2020, Sharul meluahkan rasa syukur selepas ibunya, Maznah Baba mengambil keputusan untuk berhijab sepenuhnya. Perkongsian yang dimuat naik menerusi laman Twitter miliknya itu mengundang pelbagai respon positif daripada peminat.

Pada 1 Januari 2022, Sharul sah bergelar suami kepada Pegawai Perhubungan Awam syarikat rakaman Rusa Music, Raihan Amilin Mohd Roszaimi dengan sekali lafaz di Masjid Kota Raja, Klang. Sebelumnya, pasangan ini telah mengikat tali pertunangan dalam sebuah majlis tertutup pada 3 Disember 2021. 

## Diskografi

### Single (Solo)

### Single bersama

### Video Muzik

## Filemografi

## Rujukan

## Pautan luar
* 
* 
* 
* 
*